༧ཀུན་གཟིགས་པན་ཆེན་སྣང་བ་མཐའ་ཡས་བཅུ་བ་ཆེན་མོ་མཆོག་གི་སྐུ་དྲན་ལ།བོད་ཁམས་གང་སར་མི་རིགས་སློབ་གྲྭ་ཟེར་བ་བཙུགས་ནས་སློབ་གྲྭ་དེ་དག་ཏུ་སྐད་གཉིས་སློབ་གསོ་ཞེས་པའི་མ་དཔེ་ལག་བསྟར་བྱས་སྟབས།བོད་ཀྱི་སྐད་དང་ཡི་གེར་སློབ་གྲྭའི་ར་སྐོར་ནང་དུ་ཁྲིམས་གཞུང་དུ་མངའ་བའི་ཐོབ་ཐང་དེ་རེག་ཡོད་པ་དང་།དུས་སྐབས་དེའི་བོད་མི་གཞོན་སྐྱེས་ཕལ་མོ་ཆེར་བོད་ཡིག་བོད་སྐད་སློབ་རྒྱུའི་སྐལ་བ་བཟང་པོ་ཐོབ་ཡོད།ཡིན་ན་ཡང་སྐྱིད་པའི་ཉི་མ་དེ་ཅུང་ཞིག་ལས་ཤར་མེད་ལ།༧ཀུན་གཟིགས་པན་ཆེན་བཅུ་བ་ཆེན་མོ་མཆོག་དགོངས་པ་ཆོས་དབྱིངས་སུ་འཐིམ་རྗེས།བོད་ཁམས་ཡོངས་སུ་ཡང་བསྐྱར་རྒྱ་གཞུང་གི་ཆེད་དམིགས་སྲིད་ཇུས་མུན་ནག་ཅན་གྱིས་བཀླུབས་ཤིང་།དུས་དེ་ནས་བཟུང་པའི་མི་ལོ༣༠ཙམ་གྱི་རིང་།རྒྱ་ནག་གཞུང་གིས་བོད་མི་རིགས་རྒྱ་མི་རིགས་སུ་རིགས་བསྒྱུར་བྱ་རྒྱུར་དམིགས་པའི་གཡོ་ཧམ་ཆེ་བའི་སྲིད་ཇུས་རབ་དང་རིམ་པ་སྤེལ་ནས།དེ་རིང་བོད་མི་རིགས་འདི་ཤི་གསོན་ཆགས་འཇིག་གི་སོ་ཁ་ན་འདར་སིག་སིག་གིས་གནས་ཡོད་པས།བོད་ཀྱི་ལོ་རྒྱུས་སུ་བྱུང་མྱོང་མེད་པའི་ཧ་ཅང་ཧ་ཅང་ཉག་ཕྲ་བའི་དུས་སྐབས་ཤིག་ལ་ཐུག་ཡོད།